钦定古今图书集成/理学汇编/经籍典/第196卷 > 日知录二 > 卿不书族
## 钦定古今图书集成/理学汇编/经籍典/第196卷 > 日知录二 > 卿不书族

《春秋》之文不书族者有二义：“无骇卒、挟卒、柔会宋公、
陈侯、蔡叔盟于折溺。”会齐师伐卫，未赐氏也。“遂以夫
人妇姜至自齐。”“归父还自晋，至笙，遂奔齐。”“侨如以夫
人妇姜氏至自齐”，“豹及诸侯之大夫盟于宋”，“意如至
自晋”，“婼至自晋”，一事再见，因上文而略其辞也。

《公羊宣公元年传》：“遂何以不称公子？一事而再见者，卒名也。” 注：“卒，竟也。” 竟但举名者，省文，如后人作史，一条之中，再见不复书姓。

《左氏》不得其解，于溺会齐师伐卫，则曰“疾之” ；于归父还自晋，则曰“善之” ，岂有疾之而去族，善之而又去族者乎？

《春秋》隐、桓之时，卿大夫赐氏者尚少，故无骇卒而羽
父为之请族。如挟、如柔、如溺，皆未有氏族者也。

《穀梁传》“不爵大夫” 之说近之，而未得其实。

庄、闵以下，则不复见于《经》，其时无不赐氏者矣。
刘原父曰：“诸侯大国三卿，皆命于天子；次国三卿，二
卿命于天子；小国三卿，一卿命于天子。大国之卿三
命，次国之卿再命，小国之卿一命，其于王朝皆士也。”

《韩宣子》称“晋士起。”

三命以名氏通，再命名之一命略称人。周衰礼废，强
弱相并，卿大夫之制，虽不能尽如古见于《经》者，亦皆
当时之实录也。故隐、桓之间，其去西周未久，制度颇
有存者，是以鲁有无骇、柔挟，郑有宛、詹，秦、楚多称人。
至其晚节，无不名氏通矣。而邾、莒、滕、薛之君日已益
削，转从小国之例，称“人”而已。说者不知其故，因谓曹、
“秦以下，悉无大夫”，患其时有见者，害其臆说，因复构
架无端，以饰其伪。彼固不知王者诸侯之制度班爵
云尔。

或曰：“翚不称公子，何与？”杜氏曰：“公子者，当时之宠号。”

宣元年注

《翚》之称公子也，桓赐之也。其终《隐》之篇不称“公子”者，
未赐也。

刘原父曰：“公子虽亲，然天下无生而贵者，是以命为大夫，则名氏得两通。未命为大夫，则得称名，不得称公子。”

若“专命”之罪，则直书而自见矣。

齐公子商人弑其君舍，己赐氏也。卫州吁弑其君完，
未赐氏也。胡氏以为以国氏者累及乎上，称公子者
诛及其身，此求其说而不得，故立此论尔。